Precizez de la început că sunt aproape sigură că lista asta e incompletă. Asta fiindcă e greu să ții pasul cu toate momentele în care Gabriela Firea a apelat la intimidare pentru a rezolva o situație conflictuală. Cert este, însă, că primărița Bucureștiului și-a făcut un obicei din a amenința cu judecata: presa care scrie de rău despre acțiunile ei bune din Capitală; politicieni din opoziție care blochează tot; trolii internetului ajunși pe lista neagră; arhitecți, cetățeni, Irina Zamfi, foști miniștri, Tolontan, o furtună oarecare, Clever Taxi, iarna, universul care vrea să o sape și cam tot ce mișcă pe internet.

N-a scăpat nici VICE Romania de un mesaj primit de la Biroul de Presă al Primăriei Municipiului București:

„In caz contrar ne rezervam dreptul de a actiona in judecata semnatarul articolului.”

Genul ăsta de reacții pot spune multe despre felul în care o persoană își exercită funcția, dar o să te las pe tine să decizi dacă amenințările cu judecata și plângerile penale au fost justificabile în fiecare din situațiile de mai jos. Cel mai amuzant e că, acum două zile când m-am hotărât să fac această listă, aveam fix șapte exemple. Acum, în timp ce scriu, Firea a mai făcut o amenințare și deja habar n-am cât de des va mai trebui reactualizată lista. Pare să fie primarul cu cel mai vigilent birou de presă. Bravo vouă!

Memă de Teodor Manolache

Firea vs Vlad Voiculescu

„Dezmint tot ceea ce exprimă în spațiul public fostul ministru al Sănătății, care face acuzații nefondate. Îi transmit din nou că ne vom vedea în instanță pentru că nu se poate juca la nesfârșit de dragul unei cariere politice pe care și-o dorește fulminantă, dar ea nu poate fi construită pe minciună.”

Reacția asta a urmat după ce fostul ministru al sănătății, Vlad Voiculescu, a relatat povestea unei fetițe de opt ani cu fibroză chistică pentru care medicii nu mai pot face nimic și afirmă că s-a ajuns aici pentru că „s-a născut și locuiește în locul greșit”. Printre altele, Voiculescu susține că Firea și „toată gașca de domni de la Agenția Națională de Transplant” ar trebui să intre în pământ de rușine și că primărița este responsabilă pentru faptul că AKH Viena nu mai primește pacienți români.

Așa s-a ajuns ca românii care au nevoie de transplant pulmonar să rămână aproape fără opțiuni. Bine, acum două zile a avut loc primul transplant de acest fel în România, la Spitalul „Sfânta Maria”. A fost un moment controversat, tocmai din cauza scandalului dintre Firea și Vlad Voiculescu pe tema asta.

Mema care a făcut șase mii de like-uri și aproape două mii de share-uri. De Andrei Gavrileteanu

Firea vs o furtună și niște trolli

„Rog cetățenii să se informeze și să citească doar din surse oficiale și să nu dea crezare acestor mesaje toxice. Având în vedere că este un fapt foarte grav, voi face plângere penală împotriva celor care au răspândit aceste informații false, deoarece Codul Penal are un articol care se refera clar la aceasta situații”, spunea Firea în septembrie 2017.

Dacă mai ții minte, anul trecut, după furtuna tragică din Timișoara în timpul căreia cinci persoane și-au pierdut viața, Firea a închis școlile mai devreme și i-a îndemnat pe bucureșteni să stea acasă, pentru că se anunțase cod galben de furtuni. După acest anunț, pe WhatsApp a început să circule un mesaj care avertiza oamenii că furtuna care avea să vină e mult mai periculoasă decât se spune și primăria ține aceste detalii secrete. O glumă slabă care nu a stârnit niciun pic de panică și n-a fost luat-o în serios de nimeni, în afară de Firea, care a făcut plângere penală.

Firea vs consilieri PNL, USR și cercul lor de prieteni

„Voi face publică lista cu toate rudele dumneavoastră și prietenii dumneavoastră. Avem 40 000 de angajați în primărie, avem lista cu toate rudele, prietenii, iubiţii celor de la PNL, PDL. Sunt consilieri care se opun, dar prietenii lor câştigă bani mulţi de la primărie. Vă penibilizaţi şi veţi răspunde. Vă dau în judecată”, amenința Firea în martie.

Asta a fost prima ceartă serioasă între primăriță și opoziția care nu vrea să-i voteze proiectele. Întreaga ședință a fost un scandal în care fiecare se învinuia de nepotisme, iar Firea și-a pierdut calmul în momentul în care PNL și USR au refuzat să-i voteze proiectele fără o dezbatere reală.

„Astăzi am redactat deja cererea de chemare în judecată a domnului europarlamentar Cristian Bușoi, președinte PNL București, pe care noi îl considerăm autorul moral al blocajului proiectelor benefice pentru cetățenii din București. Dacă nici astăzi aceste proiecte nu sunt votate, mâine dimineață noi depunem această cerere de chemare în judecată.”

La nici o lună după primul scandal, Firea continuă în același stil și îl amenință pe Bușoi cu judecată dacă nu-i votează proiectele prin care bunurile vor trece din administrarea Capitalei în administrarea Companiilor. Nici Ciprian Ciucu de la PNL n-a scăpat de războiul cu Firea.

În aceeași ordine de idei, nici consilierii USR nu vor să voteze pentru chestia asta, așa că, probabil, ar trebui să se aștepte și ei la o chemare în judecată.

Firea vs Tolo, Secureanu și „Vrăbi”

„Nu cunosc această persoană. Nu am văzut-o niciodată în viața mea. Îmi voi rezerva și eu dreptul de a acționa în instanță pe cei care fac aceste speculații.”

Declarația asta a apărut după ce Tolo a scris despre un document din dosarul Secureanu care afirmă că ea ar fi solicitat, prin niște intermediari, sume de bani pentru campania electorala, iar „Vrăbi", iubita fostului manager de la Spitalul Malaxa, a declarat că „am predat la DNA în integralitate documentație audio-video cu privire la Gabi Firea și alții".

Cu jurnalistul Tolontan, Firea a mai avut niște meciuri când acesta a publicat ce salariu îi dă Primăria București handbalistei Cristina Neagu. PMB a reacționat atunci și-a zis că este un atac, mai vechi, la adresa Gabrielei Firea.

Firea vs niște oameni care au vrut să participe la ședința Consiliului General

„Când am văzut ambuscada, eu m-am ridicat în picioare și am vrut să mă retrag, iar tot acest grup violent și agresiv se îndrepta spre mine, deci eu eram cea vizata. Se dorea probabil linșarea primarului general. (...) De la începutul mandatului și până acum, consilierii USR au făcut numai scandal la ședințele de Consiliu General, acum nu le mai este suficient faptul că ei nu propun nimic pentru București, se opun la toate celelalte propuneri ale noastre și fac scandal, acum au adus încă 20 așa-ziși cetățeni independenți, de fapt sunt tot ONG-uri afiliate USR și membri USR, unii dintre ei, care au forțat intrarea într-o instituție publică. Vom face plângere penală.”

După ce mai mulți bucureșteni au fost refuzați să participe la ședințe, deși s-au înscris cu fiecare ocazie, într-un final au ajuns să se îmbrâncească până când toată scena s-a transformat într-un show ieftin, cu ambulanțe și o primăriță dramatică. S-au acordat îngrijiri pentru un polițist care a primit o umbrelă în piept, iar Firea s-a dezlănțuit mai târziu la Antena 3, cu plângeri, drame și teorii despre linșarea ei.

Firea vs arhitectul Șerban Sturza

„Este o dezinformare, nu ar fi prima pe care o face această asociație şi ne rezervăm dreptul să ne apărăm în instanță împotriva acestei maniere de a comunica informații toxice, informații neadevărate.”

Declarația a urmat după ce arhitectul Șerban Sturza a depus o plângere la Poliție în legătură cu construirea în mod ilegal, fără consultare publică și fără anunț, a unui patinoar în Parcul Romniceanu, care este arie protejată. Printre altele, i-a adresat și o scrisoare deschisă pe Facebook în care i-a transmis că ar fi recunoscător dacă ar putea opri distrugerea unei arii protejate.

Firea vs o poză de pe Facebook

„Primarul General, Gabriela Firea, NU circula și nu a circulat NICIODATĂ cu acest autoturism, edilul Capitalei având la dispoziție o mașină Dacia Duster. La volanul autoturismului respectiv se afla un angajat al PMB care, în urma incidentului, a fost concediat. Întrucât imaginile propagate în mediul online sunt însoțite de un mesaj fals, tendențios, care aduce grave prejudicii de imagine Primarului General, Gabriela Firea, Edilul Șef își rezerva dreptul de a-i acționa în judecată pe autorii acestor mesaje denigratoare.”